Author: administrator
Last saved by: Tišťan, Marek
Company: Abyss

Predkladacia správa

Materiál „Informácia o stave realizovania Národného strategického referenčného rámca              k 30. 11. 2011“ (ďalej len „informácia“) predkladá na rokovanie vlády SR 1. podpredseda vlády    a minister dopravy, výstavby a regionálneho rozvoja SR ako iniciatívny materiál.  
Ministerstvo dopravy, výstavby a regionálneho rozvoja SR zodpovedá od 1. januára 2011 za oblasť koordinácie využívania finančných prostriedkov z fondov EÚ. 
Cieľom predkladanej informácie je poskytnúť údaje o stave čerpania prostriedkov štrukturálnych fondov a Kohézneho fondu programového obdobia 2007 – 2013 v rámci operačných programov NSRR, stave uzatvárania zmlúv o poskytnutí nenávratného finančného príspevku na realizovanie projektov štrukturálnych fondov a Kohézneho fondu, stave zverejňovania výziev na predkladanie žiadostí o poskytnutie nenávratného finančného príspevku a údaje o stave schvaľovania veľkých projektov realizovaných v rámci OP Doprava a OP Životné prostredie k 30. 11. 2011. 
Na základe požiadavky predsedníčky vlády z rokovania vlády dňa 30. 11. 2011, boli do materiálu doplnené informácie o riziku pozastavenia platieb a prerušení lehoty pre platby v niektorých operačných programoch NSRR a informácie o vykonaných finančných opravách zo strany Komisie v jednotlivých operačných programoch NSRR 2007 – 2013.
Čerpanie štrukturálnych fondov a Kohézneho fondu v rámci Národného strategického referenčného rámca k 30. 11. 2011 bolo vo výške 2 700 361 906 EUR, čo predstavuje 23,48 % z alokácie na programové obdobie 2007 – 2013 (zdroje EÚ). 
Kontrahovanie finančných prostriedkov dosiahlo výšku 7 663 956 405 EUR, čo predstavuje 66,65 %. Za posledných 11 mesiacov výrazný nárast v kontrahovaní dosiahol OP Technická pomoc (21,25 p.b.) a OP Doprava (nárast o 17,62 p.b).   
Celkovo za obdobie od 01. 01. 2007 do 30. 11. 2011 bolo v rámci Národného strategického referenčného rámca vyhlásených 385 výziev v celkovej sume 9,07 mld. EUR.
K 30. 11. 2011 bolo v rámci operačného programu Doprava predložených na schválenie Európskej komisii 11 veľkých projektov, z toho 5 projektov bolo schválených. Riadiaci orgán pre operačný program Životné prostredie predložil na schválenie 7 veľkých projektov. Žiaden projekt nebol zatiaľ schválený. 
Na základe výsledkov národných auditov a audítorských misií EK pristúpila Komisia k prerušeniu lehoty pre platbu pre OP Životné prostredie a OP Informatizácia spoločnosti. V prípade OP Doprava, OP Zamestnanosť a sociálna inklúzia a OP Vzdelávanie pohrozila Komisia pozastavením platieb (okrem národných projektov OP ZaSI zameraných na aktívnu politiku trhu práce), v prípade neprijatia primeraných opatrení. V súčasnosti je schvaľovanie platieb pre OP Informatizácia spoločnosti a OP Zamestnanosť a sociálna inklúzia uvoľnené, EK ukončila prerušenie lehoty pre platbu v uvedených OP.
V rámci niektorých vykonaných misií EK/EDA boli identifikované zistenia vysokej závažnosti, ktoré viedli k uplatneniu finančných opráv v programovom období 2007 - 2013.
  
Materiál nemá vplyv na rozpočet verejnej správy, podnikateľské prostredie, sociálne vplyvy, ani dopad na životné prostredie a informatizáciu spoločnosti, preto sa doložka vybraných vplyvov nevyhotovuje.